Ігорь Свалявин

І́горь Сваля́вин (21. юлія 1993, Иршава, Украйина), знамый пуд псевдонімом Ґо́ша Ґаша́н (стилізовано ги гоша гашан), є русинськый гудак и репер.

 Ранньый живот 
Ігорь Свалявин ся родив 21. юлія 1993. року у Иршаві першов дітинов у малодітнуй файті бухгалтера тай домашньої ґаздыні. Подля слув самого Свалявина, перші провбы привити му любов до высокої културы чинила мати: давала го на танці, піаніно — а уже у старшых класах ошколы ун сам из свої ініціативы яв ся інтересовати музиков.

Уходив ошколу в Иршаві, пак штудовав готельно-ресторанноє діло у Мукачовському університеті.

У дітвацтві батичко-росіянин называв Ігоря „Ґошов“, позад того так го яли кликати и цімборове — сесе стало основов про псевдонім.

 Творьба 
Ігорь Свалявин творит головно у жанрі реп; начитує пуд акустичну ґітару вадь неліцензовані („крадені“) біты. Булшину текстув на співанкы пише сам, айбо у поєдных треках у реповому стильови зачитує стихы пудкарпатськых поетув; межи такыма сут „ниє світла“ на слова Павла Чучкы молодшого тай „чистота языка“ на слова Михаила Чухрана, выпущені Свалявином уєдно из цімбором пуд псевдонімом one chan, котрый гуслят на ґітарі.

Свалявин ся інтересовав гіп-гопом и репом из старшых класув ошколы. У 10. класі, пуд вливом популарности російськоязычної реп-музикы, уєдно из сокласником на свої гроші записав дві ориґіналні реп-співанкы по російськы; пак, уже кой ся учив в університеті, из тым, як місні гудакы зачали хосновати у своюй творьбі украйинськый язык, у такому напрямови пушов и Свалявин. Паралелно из тим пробовав начитовати свої тексты и по русинськы.

У 2015. рокови уєдно из one chan презентовав на телешов „Загудеме в’єдно в Рокаш-Оркестра“ співанку „ниє світла“. Композиція членам журі (Віктору Янцови, Катерині Яринич и Михайлу Карпенку) ся полюбила, дует закликали выступити на ґала-концертови проєкта.

30. децембра 2019. року выпустив на музичному сервісови Soundcloud мікстейп „закарпатський леп“, у котрому зобрав 9 трекув.

На януар 2025. року на Soundcloud Ґашана опубліковані 27 трекув.

 Дискоґрафія 

 Мікстейпы 
+Испис албумувНазывкаРукДовготазакарпатський леп201931:47

 Референції